(૯) નાટ્યપૂર્ણ સંક્ષિપ્તતાની ઉમેદમાં આ શ્લોકના ઉત્તરાર્ધની રચના જોઈએ તેટલી અસંદિગ્ધ થઈ નથી. પરંતુ ‘अव्यक्तम्’ વર્ણન યુધિષ્ઠિરના મુખના બે શબ્દો પૈકી ‘हत:’ શબ્દને લાગુ પડતું નથી એ ધ્યાનમાં લેતાં તે વર્ણન તેણે ‘कुञ्जर:’ શબ્દ કઈ રીતે ઉચ્ચાર્યો તે વિશેનું છે એ માન્યામાં આવે છે. ‘अव्यक्तम्’ શબ્દનો અર્થ છે – ‘અસ્પષ્ટ’. પરંતુ દ્રોણવધ પછી થયેલા વિતંડાવાદમાં અર્જુને યુધિષ્ઠિરના મુખમાંથી નીકળેલા બંને શબ્દો ઉદ્ધૃત કર્યા છે, તે પરથી યુધિષ્ઠિરે ‘कुञ्जर:’ શબ્દ – ભલે ધીમે સૂરે હોય તો પણ – ઉચ્ચાર્યો હતો એમ માનવું પડે છે.